Prinses Charlene deel gesinsfotoPrinses Charlene saam met haar man prins Albert II en die tweeling, prins Jacques en prinses Gabriella. (Foto: HSH Princess Charlene/Facebook) Prinses Charlene (44) van Monaco, vrou van prins Albert II, het die afgelope naweek ŉ gesinsfoto op haar amptelike Instagram-profiel gedeel met die opskrif: “Geseënde Paasfees”. Charlene, die ma van die tweeling, prins Jacques en prinses Gabriella, het in Maart teruggekeer huis toe waar sy nou verder aansterk. Sy het in September ŉ operasie in Suid-Afrika ondergaan nadat sy ineengestort het weens komplikasies van ŉ oor-, neus- en keelinfeksie. Sedert November ontvang Charlene behandeling vir uitermatige uitputting en ander gesondheidsprobleme by ŉ private instansie buite die prinsdom nadat sy uit Suid-Afrika na Monaco teruggekeer het. Maroela Media het vroeër berig Charlene het in Maart verlede jaar na Suid-Afrika gereis vir haar bewaringswerk met renosters. Hoewel sy oorspronklik net vir tien dae in die land sou bly, was sy byna agt maande lank in die land gestrand nadat sy ŉ ernstige oor-, neus- en keelinfeksie opgedoen het. Luidens die paleis se verklaring wat verlede maand uitgereik is, sien Charlene daarna uit om weer haar pligte uit te voer sodra sy weer heeltemal op die been is. “Die volgende paar weke behoort prinses Charlene in staat te stel om haar gesondheid verder te versterk voordat sy haar amptelike pligte geleidelik hervat.” Charlene se terugkeer na Monaco was net betyds vir prins Albert se 64ste verjaardag op 14 Maart. A post shared by HSH Princess Charlene (@hshprincesscharlene)